**บทที่ 1**

**บทนำ**

**1.1 ที่มาและความสำคัญของปัญหา**

การบริหารเป็นสิ่งที่ทำให้มนุษย์สามารถอยู่รวมกันได้เป็นหมู่เหล่า และเพื่อให้การรวมกันมั่นคงถาวร จำต้องมีระเบียบแบบแผน และกฎเกณฑ์เป็นเครื่องกำกับความประพฤติและการปฏิบัติตนของสมาชิก และมีสถาบันและองค์การต่าง ๆ เพื่อดำเนินการอำนวยประโยชน์สุขแก่มวลสมาชิก การบริหารจึงมีความจำเป็นเพื่ออำนวยประโยชน์และสนองตอบความต้องการของสมาชิกเพื่อให้การจัดบริการมีประสิทธิภาพและความรวดเร็ว จึงเป็นภาระหน้าที่ของผู้บริหารทุกระดับ ทั้งระดับชาติและระดับองค์การ ที่จะต้องแสวงหามรรควิธี (Mean) ที่จะสามารถใช้เป็นเครื่องมือที่จะสนองตอบ (Responsiveness) ให้ตรงกับความประสงค์ของสมาชิกองค์การย่างประสิทธิภาพ ดังนั้น การบริหารจึงมีความสำคัญและมีความจำเป็นเพราะการบริหารได้เจริญเติบโตควบคู่มากับการดำรงชีพของมนุษย์ และเป็นสิ่งช่วยให้มนุษย์ดำรงชีพอยู่ร่วมกันได้อย่างผาสุก การบริหารเป็นมรรควิธีที่สำคัญในอันที่จะนำสังคมและโลกไปสู่ความเจริญก้าวหน้าทางวิทยาการ (Technology) ด้านต่าง ๆ ทำให้การบริหารเกิดการเปลี่ยนแปลงและก้าวหน้ารวดเร็วยิ่งขึ้น การบริหารเป็นเครื่องแสดงให้ทราบถึงความสามารถของนักบริหาร และความเจริญเติบโตขององค์การดังนั้น ชีวิตประจำวันของมนุษย์ไม่ว่าในครอบครัวหรือในองค์การย่อมมีส่วนเกี่ยวพันกับการบริหารอยู่เสมอ (เรืองวิทย์ เกษสุวรรณ, 2556, น. 30-31)

ความรู้ทางรัฐประศาสนศาสตร์ (Public Administration) คนทั่วไปมักเข้าใจว่าเป็นองค์ความรู้ที่ผู้บริหารเท่านั้นที่พึงรู้ หรือสามารถนำไปใช้ประโยชน์ในการทำงาน แต่ในความเป็นจริงความรู้ทางรัฐประศาสนศาสตร์สามารถนำไปประยุกต์ใช้ได้ทุกหน่วยงาน และผู้บริหารทุกระดับ ขององค์กรภาครัฐทุกหน่วยงานไม่ว่าจะเป็นการบริหารงานส่วนกลาง ส่วนภูมิภาค หรือส่วนท้องถิ่นสามารถนำไปใช้ได้ทั้งสิ้นนอกจากนั้น ผู้ใช้แนวคิดทางรัฐประศาสนศาสตร์ไม่ได้มีเพียงผู้บริหารขององค์การหรือหน่วยงานเท่านั้น ผู้ทำงานในองค์การราชการหรือองค์การที่ทำหน้าที่ให้บริการสาธารณะ ไม่ว่าเป็นองค์การทางด้านการปกครอง ด้านการศึกษา ด้านสาธารณสุขหรือทางสังคมอื่น ๆ ทั้งผู้บริหารและผู้ปฏิบัติงานทุกคน ควรมีความรู้และใช้แนวคิดทางรัฐประศาสนศาสตร์ในการทำงานของตน ส่วนเทคนิควิธีอาจแตกต่างกันได้ (มหาวิทยาลัยสุโขทัยธรรมาธิราช, 2548, น. 412-413) ในความหมายของรัฐประศาสนศาสตร์หรือการบริหารภาครัฐ หมายถึงการดำเนินงาน หรือการจัดการใด ๆ ของหน่วยงานของรัฐ และหรือเจ้าหนาที่ที่เกี่ยวข้องกับการบริหารคน (Man) การบริหารเงิน (Money) การบริหารวัสดุอุปกรณ์ (Material) และการบริหารงานทั่วไป (Management) (วิรัช วิรัชนิภาวรรณ, 2549, น.22-23) ซึ่งสอดคล้องกับความหมายของ Flix A. Nigro and Lloyd G. Nigro(1977, p. 18) ที่ อธิบายว่า รัฐประศาสนศาสตร์ ครอบคลุมการบริหารทั้ง 3 สาขา คือ การบริหาร นิติบัญญัติ และ ตุลาการ (Public Administration Covers all Three Branches- Executive, Legislative and Judicial- and Their Relationship) รวมถึงการบริหารโรงเรียนด้วย

ในส่วนของการจัดการศึกษานั้น นายกรัฐมนตรี (พลเอก ประยุทธ์ จันทร์โอชา) ได้แถลงนโยบายของคณะรัฐมนตรีต่อสภานิติบัญญัติแห่งชาติ เมื่อวันศุกร์ที่ 12 กันยายน 2557 ข้อ 3 คือการส่งเสริมการศึกษาและการเรียนรู้ การทำนุบำรุงศาสนา ศิลปะและวัฒนธรรม โดยนโยบายนี้ มีผลทำให้มีการเร่งรัดการปฏิรูปการศึกษาขั้นพื้นฐานให้มีประสิทธิภาพ ทันสมัย ทันเหตุการณ์ ทันโลก พัฒนาความแข็งแกร่งทางการศึกษาให้ผู้เรียนทุกระดับ ทุกประเภท รวมถึงเด็กพิการและเด็กด้อยโอกาส สนับสนุนการศึกษาที่สอดคล้องไปในทิศทางเดียวกัน มีการประสานความสัมพันธ์กับเนื้อหา ทักษะ และกระบวนการเรียนการสอน ประกอบไปด้วยมาตรฐานและการประเมิน หลักสูตรและการสอน การพัฒนาทางวิชาชีพและสภาพแวดล้อมการเรียนรู้ รวมถึงกำหนดมาตรการเพื่อยกระดับคุณภาพสถานศึกษา (คณะรัฐมนตรี, 2557)

โรงเรียนพระปริยัติธรรม แผนกสามัญศึกษา เป็นสถาบันการศึกษารูปแบบหนึ่งของการศึกษาคณะสงฆ์ ที่รัฐกำหนดให้มีขึ้นเพื่อให้พระภิกษุสามเณรได้มีโอกาสศึกษาสายสามัญชั้นมัธยมศึกษาตามหลักสูตรของกระทรวงศึกษาธิการ เพื่อส่งเสริมให้พระภิกษุสามเณรมีความรู้ความเข้าใจทางโลกและทางธรรมโดยไม่ขัดต่อพระวินัย สามารถปรับตัวเข้ากับสังคมได้อย่างมีคุณภาพ โดยเทียบชั้นกับมัธยมศึกษาสายสามัญ โดยมีการบริหารจัดการให้เหมาะสมกับสถานภาพของพระภิกษุสามเณร ที่ไม่ขัดต่อพระธรรมวินัย และเป็นคุณต่อพระพุทธศาสนา เมื่อสำเร็จการศึกษาแล้วสามารถศึกษาถึงระดับปริญญาที่มหาวิทยาลัยมหาจุฬาลงกรณ์ราชวิทยาลัย และมหาวิทยาลัยมหามกุฏราชวิทยาลัย โดยกระทรวงศึกษาธิการได้ประกาศใช้ระเบียบกระทรวงศึกษาธิการว่าด้วยโรงเรียนพระปริยัติธรรมแผนกสามัญศึกษา เมื่อวันที่ 20 กรกฎาคม 2514 และระเบียบกระทรวงศึกษาธิการว่าด้วยโรงเรียนพระปริยัติธรรมแผนกสามัญศึกษา เมื่อวันที่ 20 กรกฎาคม 2535 ปัจจุบันใช้ประกาศใช้ระเบียบสำนักงานพระพุทธศาสนาแห่งชาติว่าด้วยโรงเรียนพระปริยัติธรรมแผนกสามัญศึกษา พ.ศ. 2546 ที่กำหนดให้โรงเรียนพระปริยัติธรรมแผนกสามัญศึกษาจัดตั้งอยู่ในวัด ที่ธรณีสงฆ์ หรือที่ดินของมูลนิธิทางพระพุทธศาสนา โดยรับความเห็นชอบหรือได้รับอนุญาตจากมหาเถรสมาคม เท่านั้น โดยสำนักงานพระพุทธศาสนาแห่งชาติเป็นผู้ออกใบอนุญาตแก่เจ้าอาวาสที่ขอจัดตั้งโรงเรียน และในการบริหารจัดการโรงเรียนพระปริยัติธรรมแผนกสามัญศึกษา เจ้าอาวาสวัดหรือพระภิกษุที่เจ้าอาวาสมอบหมายเป็นผู้จัดการ และเป็นผู้คัดเลือกพระภิกษุผู้มีคุณสมบัติตามที่กำหนดไว้ในประกาศคณะกรรมการการศึกษาพระปริยัติธรรม แผนกสามัญศึกษารูปหนึ่งทำหน้าที่ผู้อำนวยการ และจะดำเนินการคัดเลือกพระภิกษุและคฤหัสถ์เพื่อเสนอแต่งตั้งเป็นครูและบุคลากรทางการศึกษาของโรงเรียน (สำนักงานพระพุทธศาสนาแห่งชาติ, 2555, น. 11)

ดังนั้น ในการบริหารจัดการโรงเรียนพระปริยัติธรรม แผนกสามัญศึกษาจึงเป็นไปตามประกาศคณะกรรมการการศึกษาพระปริยัติธรรมแผนกสามัญศึกษา พ.ศ. 2555 โดยจัดให้มีกลุ่มโรงเรียนพระปริยัติธรรมแผนกสามัญศึกษา จำนวน 14 กลุ่ม ทั่วประเทศ ซึ่งกลุ่มที่ 10 ได้แก่โรงเรียนพระปริยัติธรรมแผนกสามัญศึกษาที่ตั้งอยู่ในจังหวัดร้อยเอ็ด มหาสารคาม กาฬสินธุ์ นครพนม และให้สำนักงานกลุ่มโรงเรียนตั้งอยู่ในจังหวัดร้อยเอ็ด

โรงเรียนพระปริยัติธรรมแผนกสามัญศึกษาจังหวัดกาฬสินธุ์ (ในฐานะหน่วยงานที่อยู่ภายใต้การกำกับดูแลของหน่วยงานภาครัฐ)มีจำนวน 10 แห่ง ได้แก่ 1)โรงเรียนพระปริยัติธรรมแผนกสามัญศึกษา ชัยมงคลวิทยา 2) โรงเรียนพระปริยัติธรรมแผนกสามัญศึกษาวัดกลาง 3) โรงเรียนพระปริยัติธรรมแผนกสามัญศึกษาวัดสิมนาโก 4) โรงเรียนพระปริยัติธรรมแผนกสามัญศึกษา วัดปฐมแพงศรี   
5) โรงเรียนพระปริยัติธรรมแผนกสามัญศึกษา วัดหนองบัวพัฒนาวิทยา 6) โรงเรียนพระปริยัติธรรมแผนกสามัญศึกษา ไชยวารวิทยาเสริม 7)โรงเรียนพระปริยัติธรรมแผนกสามัญศึกษาวัดบุณฑริกาวาส8) โรงเรียนพระปริยัติธรรมแผนกสามัญศึกษา สมเด็จปริยัติ 9) โรงเรียนพระปริยัติธรรมแผนกสามัญศึกษา โพธิธรรมวิทยา และ10) โรงเรียนพระปริยัติธรรมแผนกสามัญศึกษาวัดประชานิยม ที่ผ่านมาพบว่าการบริหารโรงเรียนพระปริยัติธรรมแผนกสามัญศึกษามีรูปแบบหลากหลายขึ้นอยู่กับความสามารถของผู้บริหารทำให้นักเรียนขาดความมั่นคง ขาดแคลนบุคลากรที่มีความเชี่ยวชาญในการปฏิบัติงานโดยเฉพาะอำเภอที่ห่างไกล งบประมาณไม่เพียงพอต่อการบริหารงานและการดำเนินงานด้านต่าง ๆ (สำนักงานพระพุทธศาสนาจังหวัดกาฬสินธุ์, 2560, น. 8) ปรากฏการณ์ที่กล่าวมาจำเป็นต้องได้รับการแก้ไขและพัฒนาโดยการศึกษาวิจัยการบริหารงานของโรงเรียนพระปริยัติธรรมแผนกสามัญศึกษา ในจังหวัดกาฬสินธุ์ โดยนำหลักการบริหารทางรัฐประศาสนศาสตร์เป็นแนวทางในการวิจัยคือ การบริหารงานบุคคล (Man) การบริหารงานงบประมาณ (Money) การบริหารงานวัสดุอุปกรณ์ (Material) และการบริหารจัดการ (Management) หรือ 4M’s และผู้ที่ให้ข้อมูลได้สมบูรณ์ที่สุดคือบุคลากรโรงเรียนพระปริยัติธรรมแผนกสามัญศึกษา ในจังหวัดกาฬสินธุ์

ผู้วิจัยในฐานะข้าราชการสำนักงานพระพุทธศาสนาจังหวัดกาฬสินธุ์ในฐานะเจ้าหน้าที่ภาครัฐ มีหน้าที่ประสานการบริหารงานของโรงเรียนพระปริยัติธรรมแผนกสามัญศึกษา ในจังหวัดกาฬสินธุ์ ได้เล็งเห็นความจำเป็นในการศึกษาวิจัยการบริหารงานของโรงเรียนพระปริยัติธรรมแผนกสามัญศึกษา ในจังหวัดกาฬสินธุ์ โดยนำหลักการบริหารทางรัฐประศาสนศาสตร์เป็นแนวทางในการวิจัยเพื่อได้ข้อสนเทศที่เป็นประโยชน์ในการพัฒนาการบริหารงานของโรงเรียนพระปริยัติธรรมแผนกสามัญศึกษา ในจังหวัดกาฬสินธุ์ ต่อไป

**1.2 วัตถุประสงค์การวิจัย**

1.2.1 เพื่อศึกษาระดับการบริหารงานของโรงเรียนพระปริยัติธรรม แผนกสามัญศึกษาในจังหวัดกาฬสินธุ์ ตามความคิดเห็นของบุคลากร

1.2.2 เพื่อเปรียบเทียบการบริหารงานของโรงเรียนพระปริยัติธรรม แผนกสามัญศึกษาในจังหวัดกาฬสินธุ์ ตามความคิดเห็นของบุคลากร ที่มีอายุ ระดับการศึกษา สถานภาพ และระยะเวลาปฏิบัติหน้าที่ แตกต่างกัน

1.2.3 เพื่อศึกษาข้อเสนอแนะในการพัฒนาการบริหารงานของโรงเรียนพระปริยัติธรรมแผนกสามัญศึกษา ในจังหวัดกาฬสินธุ์

**1.3 สมมติฐานการวิจัย**

1.3.1 การบริหารงานของโรงเรียนพระปริยัติธรรม แผนกสามัญศึกษา ในจังหวัดกาฬสินธุ์ ตามความคิดเห็นของบุคลากร อยู่ในระดับปานกลาง

1.3.2 บุคลากรโรงเรียนพระปริยัติธรรม แผนกสามัญศึกษา ในจังหวัดกาฬสินธุ์ ที่มีอายุ ระดับการศึกษา สถานภาพ และระยะเวลาปฏิบัติหน้าที่ต่างกัน มีความคิดเห็นต่อการบริหารงานของโรงเรียนพระปริยัติธรรมแผนกสามัญศึกษา แตกต่างกัน

**1.4 ขอบเขตการวิจัย**

**1.4.1** **ด้านเนื้อหา**

การวิจัยการบริหารงานของโรงเรียนพระปริยัติธรรม แผนกสามัญศึกษา ในจังหวัดกาฬสินธุ์ ตามความคิดเห็นของบุคลากร ผู้วิจัยใช้กรอบแนวคิด 4M’s (Man, Money, Material, Management) (วิรัช วิรัชนิภาวรรณ, 2549, น. 22-23 ; บุญทัน ดอกไธสง, 2551, น. 1)

1.4.1.1 ด้านการบริหารงานบุคคล (Man)

1.4.1.2 ด้านการบริหารงานงบประมาณ (Money)

1.4.1.3 ด้านการบริหารงานวัสดุอุปกรณ์ (Material)

1.4.1.4 ด้านการบริหารจัดการ (Management)

**1.4.2** **ประชากรและกลุ่มตัวอย่าง**

1.4.2.1 การวิจัยเชิงปริมาณ

1) ประชากร ได้แก่ บุคลากรโรงเรียนพระปริยัติธรรมแผนกสามัญศึกษา ในจังหวัดกาฬสินธุ์ จำนวนรวม 144 คน (สำนักงานพระพุทธศาสนาจังหวัดกาฬสินธุ์, 2560, น. 15)

2) กลุ่มตัวอย่าง ได้แก่ บุคลากรโรงเรียนพระปริยัติธรรมแผนกสามัญศึกษา ในจังหวัดกาฬสินธุ์ จำนวนรวม 106 คน โดยใช้วิธีการคำนวณขนาดกลุ่มตัวอย่างตามสูตร ของ Taro Yamane (1973, p. 727)

1.4.2.2 การวิจัยเชิงคุณภาพ

กลุ่มเป้าหมาย ได้แก่ ผู้ให้ข้อมูลสำคัญ (Key Informants) หรือผู้รู้เกี่ยวกับการบริหารงานของโรงเรียนพระปริยัติธรรม แผนกสามัญศึกษา ในจังหวัดกาฬสินธุ์ จำนวน12 คนประกอบด้วย ผู้อำนวยการ 3 รูป ผู้จัดการ 3 รูป ครูผู้สอน 3 คนเจ้าหน้าที่ฝ่ายสนับสนุน 3 คน

**1.4.3 พื้นที่ในการวิจัย**

โรงเรียนพระปริยัติธรรมแผนกสามัญศึกษา ในจังหวัดกาฬสินธุ์ 10 แห่ง

**1.4.4 ระยะเวลาในการเก็บรวบรวมข้อมูล**

เดือน กันยายน 2561

**1.4.5 ตัวแปรการวิจัยเชิงปริมาณ**

1.4.5.1 ตัวแปรอิสระ ได้แก่ ข้อมูลทั่วไปของผู้ตอบแบบสอบถาม จำแนกตาม อายุ ระดับการศึกษา สถานภาพ และระยะเวลาปฏิบัติหน้าที่

1.4.5.2 ตัวแปรตาม ได้แก่ การบริหารงานของโรงเรียนพระปริยัติธรรมแผนกสามัญศึกษา ในจังหวัดกาฬสินธุ์ จำนวน 4 ด้าน ดังนี้

1) ด้านการบริหารงานบุคคล

2) ด้านการบริหารงานงบประมาณ

3) ด้านการบริหารงานวัสดุอุปกรณ์

4) ด้านการบริหารจัดการ

**1.5 นิยามศัพท์เฉพาะ**

“การบริหารงาน” หมายถึง การใช้ทรัพยากรการบริหารขององค์การ ได้แก่ บุคลากร งบประมาณ วัสดุอุปกรณ์ และการบริหารจัดการ เพื่อบรรลุเป้าหมายที่ตั้งไว้ร่วมกัน ในการวิจัยครั้งนี้หมายถึงบริหารงานของโรงเรียนพระปริยัติธรรม แผนกสามัญศึกษา ในจังหวัดกาฬสินธุ์ จำนวน 4 ด้าน ดังนี้

1. ด้านการบริหารงานบุคคล หมายถึงบริหารงานของโรงเรียนพระปริยัติธรรมแผนกสามัญศึกษา ในจังหวัดกาฬสินธุ์ ดังนี้ การวางแผนอัตรากำลังชัดเจน การจัดสรรอัตรากำลัง บุคลากรความเหมาะสม การเปลี่ยนตำแหน่งให้สูงขึ้นและการปรับเปลี่ยนบุคลากรเหมาะสมและสอดคล้องกับกฎหมาย การประเมินผลการปฏิบัติงานเป็นไปตามระเบียบของราชการ มีการส่งเสริมมาตรฐานวิชาชีพและจรรยาบรรณวิชาชีพ มีการส่งเสริมวินัยและจริยธรรม บุคลากรอย่างสม่ำเสมอ มีการพัฒนาศักยภาพและบุคลากรอย่างต่อเนื่อง

2. ด้านการบริหารงานงบประมาณ หมายถึง การบริหารงานของโรงเรียนพระปริยัติธรรมแผนกสามัญศึกษา ในจังหวัดกาฬสินธุ์ ดังนี้ การจัดทำแผนงบประมาณและคำขอตั้งงบประมาณ เป็นไปตามเวลากำหนด การจัดทำแผนปฏิบัติการใช้จ่ายเงินตามที่ได้รับการจัดสรรอย่างเป็นระบบ การอนุมติการใช้จ่ายเงินเป็นไปตามที่ได้รับการจัดสรร มีการตรวจสอบและการติดตามการใช้จ่ายงบประมาณทุกปี ระบบข้อมูลและสารสนเทศเกี่ยวกับงบประมาณมีประสิทธิภาพ การควบคุมการจ่ายพัสดุเป็นไปตามระเบียบอย่างเคร่งครัด การรับเงิน เบิกเงินและรักษาเงิน เป็นไปตามระเบียบอย่างเคร่งครัด การจัดทำรายงานทางการเงิน เป็นไปตามระเบียบของราชการ

3. ด้านการบริหารงานวัสดุอุปกรณ์ หมายถึงบริหารงานของโรงเรียนพระปริยัติธรรมแผนกสามัญศึกษา ในจังหวัดกาฬสินธุ์ ดังนี้ มีการงวางแผนการใช้วัสดุอย่างเป็นระบบ ใช้วัสดุอุปกรณ์เพื่อสนับสนุนให้การบริหารและการดำเนินงาน ตามแผนที่กำหนดไว้ ใช้วัสดุอุปกรณ์ให้เหมาะสมกับงานที่ปฏิบัติ เกิดผลประโยชน์คุ้มค่า มีการ จัดหาวัสดุอุปกรณ์ที่ทันสมัย และเหมาะสมกับภารกิจ ให้การศึกษาอบรมแก่ผู้ที่จะปฏิบัติงาน ให้ใช้พัสดุอุปกรณ์ อย่างประหยัด ก่อนใช้วัสดุ อุปกรณ์ทุกครั้งมีการทดลองก่อนว่าสามารถใช้ได้ดี สะดวกและเหมาะสม มีการตรวจสอบบัญชีพัสดุอย่างสม่ำเสมอ มีการรักษาสภาพและซ่อมแซมเพื่อ การใช้งานได้นาน

4. ด้านการบริหารจัดการ หมายถึงบริหารงานของโรงเรียนพระปริยัติธรรมแผนกสามัญศึกษา ในจังหวัดกาฬสินธุ์ ดังนี้ มีการประสานงานและพัฒนาเครือข่าย มีการวิจัยเพื่อพัฒนานโยบายและแผนเป็นระยะ มีการพัฒนาการบริหารและพัฒนาองค์กรอย่างเป็นระบบ มีการพัฒนามาตรฐานการปฏิบัติงานอย่างต่อเนื่อง มีการปรับปรุงอาคารสถานที่และสภาพแวดล้อม เหมาะสมกับงานที่ปฏิบัติ งานการบริหารได้รับการพัฒนาอย่างเหมาะสม งานประชาสัมพันธ์ มีประสิทธิภาพ มีการประสานงานการพัฒนากับส่วนราชการส่วนภูมิภาคและส่วนท้องถิ่นเป็นประจำ

“โรงเรียนพระปริยัติธรรมแผนกสามัญศึกษา” หมายถึง สถานศึกษาที่วัดจัดการศึกษาสำหรับโรงเรียนพระปริยัติธรรม แผนกสามัญศึกษา ในจังหวัดกาฬสินธุ์ จำนวน 10 แห่ง

“ความคิดเห็น” หมายถึง การแสดงออกทางอารมณ์ ความรู้สึก การยอมรับหรือไม่ยอมรับ การเห็นด้วยหรือไม่เห็นด้วยกับสิ่งใดสิ่งหนึ่งที่เกิดขึ้นด้วยการพูด เขียนหรือสื่อสารให้บุคคลอื่นได้รับรู้โดยอาศัยพื้นฐานความรู้ ประสบการณ์ ค่านิยม และสภาพแวดล้อม ตลอดจนอารมณ์ความรู้สึกของบุคคลนั้น ในการวิจัยครั้งนี้หมายถึง ความคิดเห็นของบุคลากรต่อการบริหารงานของโรงเรียนพระปริยัติธรรมแผนกสามัญศึกษา ในจังหวัดกาฬสินธุ์

“บุคลากร” หมายถึง ผู้ปฏิบัติหน้าที่ในโรงเรียนพระปริยัติธรรม แผนกสามัญศึกษา ในจังหวัดกาฬสินธุ์ จำนวน 10 แห่ง จำนวน 106 คนประกอบด้วย ผู้อำนวยการ ผู้จัดการ ครูผู้สอน และเจ้าหน้าที่ฝ่ายสนับสนุน

**1.6 ประโยชน์ที่ได้รับ**

1.6.1 ได้ทราบระดับการบริหารงานของโรงเรียนพระปริยัติธรรมแผนกสามัญศึกษา ในจังหวัดกาฬสินธุ์ ตามความคิดเห็นของบุคลากร

1.6.2 ได้ทราบผลการเปรียบเทียบระดับการบริหารงานของโรงเรียนพระปริยัติธรรมแผนกสามัญศึกษา ในจังหวัดกาฬสินธุ์ ตามความคิดเห็นของบุคลากร ที่มีอายุ ระดับการศึกษา ประเภทบุคลากร และระยะเวลาปฏิบัติหน้าที่ต่างกัน

1.6.3 ได้ทราบข้อเสนอแนะในการพัฒนาการบริหารงานของโรงเรียนพระปริยัติธรรมแผนกสามัญศึกษาในจังหวัดกาฬสินธุ์

1.6.4 ข้อสนเทศที่ได้จากการวิจัยสามารถนำเสนอฝ่ายบริหารเพื่อพัฒนาการบริหารงานทั้ง 4 ด้านของโรงเรียนพระปริยัติธรรมแผนกสามัญศึกษาในจังหวัดกาฬสินธุ์ ต่อไป